Glenn Close นักแสดงหญิงแกร่งที่เข้าชิงออสการ์มาแล้ว 6 ครั้ง และปีนี้ครั้งที่ 7 กับภาพยนตร์ The Wife
เกลนน์ โคลส นักแสดงหญิงวัย 71 ปี ที่เคยเข้าชิงรางวัลออสการ์มาแล้ว 6 ครั้ง แม้เธอจะยังไม่เคยชนะรางวัลเลยแม้แต่ครั้งเดียว แต่ก็มีสิทธิ์ลุ้นในงานประกาศรางวัล The Academy Awards ครั้งที่ 91 ประจำปี 2019 เพราะเธอได้เข้าชิงรางวัลนักแสดงนำหญิงยอดเยี่ยมจากภาพยนตร์เรื่อง The Wife ซึ่งถือว่าเป็นการได้รับเสนอชื่อเข้าชิงรางวัลบนเวทีออสการ์เป็นครั้ง 7 และเป็นครั้งที่ 4 ในรางวัลสาขานักแสดงนำหญิงยอดเยี่ยมแต่กว่าที่ เกลนน์ โคลส จะเดินทางมาถึงจุดที่ทุกคนยอมรับในฝีมือการแสดง เธอก็ต้องผ่านการทำงานและสะสมประสบการณ์มากมาย โดยเฉพาะผลงานการแสดงภาพยนตร์กว่า 84 เรื่อง เกลนน์ โคลส เกิดเมื่อวันที่ 19 มีนาคม 1947 ที่เมือง Greenwich รัฐ Connecticut สหรัฐอเมริกา โดยช่วงเริ่มต้นเธอเป็นนักแสดงละครเวที จนกระทั่งปี 1982 ที่เธอได้รับบทนำ Jenny Fields คู่กับอดีตนักแสดงมากความสามารถ โรบิน วิลเลียมส์ ในภาพยนตร์เรื่อง The World According to Garp (1982) ซึ่งตอนนั้นเธออายุ 35 ปีแล้วด้วย และถึงจะเป็นภาพยนตร์เรื่องแรกในชีวิต แต่ก็ทำให้เธอได้เข้าชิงรางวัลนักแสดงสมทบหญิงยอดเยี่ยมบนเวทีออสการ์ทันที หลังจากนั้น เกลนน์ โคลส ได้สร้างชื่อในวงการภาพยนตร์อย่างเป็นทางการ ด้วยการเล่นภาพยนตร์ตลก The Big Chill (1983) The Stone Boy (1984) The Natural (1984) Maxie (1985) ไปจนถึงภาพยนตร์ที่เธอรับบทหนักอย่างบทสาวโรคจิตใน Fatal Attraction ปี 1987 ที่ทำให้ทุกคนจดจำได้ ส่วนแฟนหนังยุคหลังๆ ที่อาจจะเกิดไม่ทันภาพยนตร์โอลด์สคูลเหล่านี้ แต่รู้สึกคุ้นหน้าคุ้นตา เกลนน์ โคลส นั่นเป็นเพราะเธอปรากฏตัวในภาพยนตร์เด็ก 101 Dalmatians (1996) กับบทที่เป็นเอกลักษณ์อย่าง Cruella De Vil รวมถึงการแสดงใน Mars Attacks ภาพยนตร์สุดเพี้ยนของ ทิม เบอร์ตัน ที่เธอรับบทเป็น First Lady Marsha DalePhoto: Fatal Attraction 1987 ไม่ใช่แค่จำนวนงานแสดงที่มากมาย แต่คุณภาพก็มากตามไปด้วยเช่นเดียวกัน เกลนน์ โคลส ได้รับเสนอชื่อเข้าชิงรางวัลจำนวนมาก ตั้งแต่ภาพยนตร์เรื่องแรก The World According to Garp (1982) เรื่องถัดมาอย่าง The Big Chill (1983) ไปจนถึง The Natural (1984) เธอก็ได้เข้าชิงรางวัลออสการ์ในสาขานักแสดงสมทบหญิงยอดเยี่ยมเช่นกัน จนกระทั่งในปี 1987 บทของเธอใน Fatal Attraction ทำให้เธอได้รับการเสนอชื่อเข้าชิงรางวัลออสการ์ สาขานักแสดงนำหญิงยอดเยี่ยมเป็นครั้งแรก และยังชนะรางวัล Golden Globes ในสาขาเดียวกันไปครองอีกด้วย ทำให้ทั้งหมดทั้งมวลในสายอาชีพวงการภาพยนตร์ เกลนน์ โคลส ได้รับการเสนอชื่อเข้าชิงรางวัลออสการ์ หรือ The Academy Awards 7 ครั้ง ชนะรางวัล Tony Awards 3 ครั้ง รางวัล Emmy Awards อีก 3 ครั้ง รางวัล Golden Globe Awards 2 ครั้ง และ Screen Actors Guild Awards อีก 1 ครั้งPhoto: MAGNUS SUNDHOLM/ HFPA โดยในปีนี้ เธอได้รับการเสนอชื่อเข้าชิงรางวัลออสการ์ สาขานักแสดงนำหญิงยอดเยี่ยม จากภาพยนตร์เรื่อง The Wife ที่กำกับโดย บียอร์น รันจ์ หลังจากที่เธอชนะรางวัลดังกล่าวไปแล้วในเวที Golden Globes เมื่อต้นปีที่ผ่านมา ซึ่งภาพยนตร์เรื่อง The Wife สะท้อนยุคสมัยแห่งพลังหญิงในอุตสาหกรรมภาพยนตร์ฮอลลีวูดได้เป็นอย่างดี เรื่องราวเกี่ยวกับ ภรรยา ที่อาศัยอยู่กับสามีเจ้าของรางวัลโนเบล สาขาวรรณกรรม แต่ความจริงแล้วเธอคือผู้อยู่เบื้องหลังผลงานเหล่านั้นทั้งหมด เกลนน์ โคลส ให้สัมภาษณ์กับ NPR เมื่อวันที่ 12 กุมภาพันธ์ที่ผ่านมาว่า เหตุผลที่ The Wife ใช้เวลานานเหลือเกินกว่าจะได้เข้าฉายก็เพราะไม่มีนักแสดงชายคนไหนอยากมารับบทรองในเรื่อง ลองคิดดูสิ…นักแสดงชายทั้งหลายที่มีชื่อเสียง พวกเขามีอีโก้สูง และไม่มีใครอยากมาแสดงอยู่ในหนังที่ใช้ชื่อว่า The Wife อย่างไรก็ตามเธอได้กล่าวชื่นชม โจนาธาน ไพรซ์ นักแสดงชายที่ร่วมแสดงกับเธอในครั้งนี้แม้เธอจะยังไม่เคยชนะรางวัลบนเวทีออสการ์ แต่สำหรับปีนี้ น่าสนใจว่าโอกาสของเธอมีสูงมาก และถึงผลจะออกมาเป็นเช่นไร เกลนน์ โคลส ไม่ปล่อยให้เราลุ้นนาน เธอได้ให้สัมภาษณ์กับ The New York Times ไว้อย่างสวยงามว่า ถ้าทั้งหัวใจและทั้งจิตวิญญาณของฉันได้เติมเต็มความท้าทายในแต่ละบทที่ได้รับแล้ว นั่นก็แปลว่าฉันทำเต็มที่และพอใจกับตัวเองแล้ว ฉันไม่รู้สึกจำเป็นที่จะต้องได้รับการยอมรับผ่านผลรางวัลใดๆ แม้ว่าในทางสายอาชีพแล้วมันมีความหมายก็ตาม… ถึงจุดนี้ ในชีวิตการทำงานของฉันมันมีความหมายมากพอแล้ว ที่ผลงานของฉันยังเป็นเรื่องที่ผู้คนให้ความสำคัญอยู่ พิสูจน์อักษร: 
ในสายอาชีพวงการภาพยนตร์ เกลนน์ โคลส ได้รับการเสนอชื่อเข้าชิงรางวัลออสการ์ หรือ The Academy Awards 7 ครั้ง ชนะรางวัล Tony Awards 3 ครั้ง รางวัล Emmy Awards อีก 3 ครั้ง รางวัล Golden Globe Awards 2 ครั้ง และ Screen Actors Guild Awards อีก 1 ครั้ง